b'\n_START_ARTICLE_\n\xc5\xa0\xc4\x8detinorepke\n_START_SECTION_\nEkologija\n_START_PARAGRAPH_\nRed je kozmopolitski, njegovi predstavniki \xc5\xbeivijo po vsem svetu. Vezani so na vlago in temo, zato jih po navadi najdemo v temnih, vla\xc5\xbenih koti\xc4\x8dkih - pod kamni in listjem, v mahu, v kleteh ter shrambah \xc4\x8dlove\xc5\xa1kih bivali\xc5\xa1\xc4\x8d ipd. Prehranjujejo se s \xc5\xa1krobom in drugimi polisaharidi rastlinskega izvora, nekatere vrste pa so omnivore._NEWLINE_Med njimi najdemo tudi jamske predstavnike - troglobionte, vezane na obmo\xc4\x8dje ene jame ali jamskega sistema. Ti so potencialno ogro\xc5\xbeeni zaradi ranljivosti podzemnih habitatov.\n_START_SECTION_\nSistematika in predstavniki\n_START_PARAGRAPH_\nPoleg dru\xc5\xbein Lepidothrichidae, Nicoletiidae, Lepismatidae in Maindroniidae (red Thysanura s. str.), je red vklju\xc4\x8deval tudi t. i.\xc2\xa0\xc2\xbbskakajo\xc4\x8de \xc5\xa1\xc4\x8detinorepke\xc2\xab\xc2\xa0- dru\xc5\xbeini Machilidae in Meinertellidae, ki ju po sodobnej\xc5\xa1i klasifikaciji uvr\xc5\xa1\xc4\x8damo med pra\xc4\x8deljustnice (red Archaeognatha). Thysanura s. lat. (=sensu lato, v \xc5\xa1ir\xc5\xa1em pomenu besede), ki vklju\xc4\x8duje vseh \xc5\xa1est dru\xc5\xbein, je tako polifiletska skupina in se kot taka ne uporablja ve\xc4\x8d. Da bi se izognili dvoumnosti namesto starega imena novej\xc5\xa1i viri uporabljajo ime Zygentoma. Genetske in morfolo\xc5\xa1ke analize ka\xc5\xbeejo, da so \xc5\xa1\xc4\x8detinorepke najbli\xc5\xbeji sorodniki lete\xc4\x8dih \xc5\xbeu\xc5\xbeelk.\n_START_SECTION_\nSrebrna ribica\n_START_PARAGRAPH_\nNavadna srebrna ribica (znanstveno ime Lepisma saccharina Linnaeus, 1758) je med najprepoznavnej\xc5\xa1imi vrstami \xc5\xa1\xc4\x8detinorepk. Sodi v dru\xc5\xbeino srebrnih ribic (Lepismatidae). Slovensko ime je dobila po srebrnkastem lesku luskic, ki prekrivajo njeno telo, in zvijanju telesa pri hoji, ki spominja na ribje plavanje.\n_START_SECTION_\nPomen za \xc4\x8dloveka\n_START_PARAGRAPH_\n\xc4\x8cloveku ve\xc4\x8dinoma ne delajo posebne koristi ali \xc5\xa1kode. Srebrne ribice, ki najdejo zavetje v \xc4\x8dlove\xc5\xa1kih bivali\xc5\xa1\xc4\x8dih, lahko delajo \xc5\xa1kodo na predmetih iz papirja in kartona ter v shrambah na hrani.\n_START_SECTION_\nOdstranjevanje\n_START_PARAGRAPH_\nNajbolj\xc5\xa1i na\xc4\x8din za odstranitev srebrnih ribic je zmanj\xc5\xa1anje stopnje vlage v prostoru, kjer najdejo hrano. Delujejo tudi insekticidi s \xc5\xa1irokim spektrom delovanja. Za\xc4\x8dasna re\xc5\xa1itev je, da jih poberemo z navla\xc5\xbeeno krta\xc4\x8do ali pustimo prerezan surov krompir \xc4\x8dez no\xc4\x8d v kotu ali pod omaro ter zjutraj poberemo srebrne ribice, ki so se pri\xc5\xa1le hranit nanj.'